Ministarstvo znanosti, obrazovanja i sporta

PRAVILNIK O IZMJENAMA I DOPUNAMA PRAVILNIKA O MJERILIMA ZA DODJELU NAGRADA SPORTAŠIMA ZA SPORTSKA OSTVARENJA

# Članak 1.

U članku 1. iza riječi „udruge“ dodaje se „i sportska dionička društva (s.d.d.)“, a riječ „koje“ zamjenjuje se riječju „koja“.

# Članak 2.

U članku 6. stavku 2. iza riječi „udrugu“ dodaje se „ili sportsko dioničko društvo (s.d.d.)“.

# Članak 3.

U članku 7. dodaje se novi stavak koji glasi:

„Nagradu za sportsko ostvarenje prema odredbama ovoga pravilnika mogu dodijeliti i pravne osobe iz sustava sporta Republike Hrvatske registrirane kao sportska dionička društva (s.d.d.).“.

# Članak 4.

Ovaj Pravilnik stupa na snagu osmog dana od dana objave u „Narodnim novinama“.

# O B R A Z L O Ž E N J E

Pravilnikom o mjerilima za dodjelu nagrada sportašima za sportska ostvarenja propisano je kako sportski klubovi ustrojeni isključivo kao sportske udruge dodjeljuju (isplaćuju) nagrade sportašima amaterima, a što je protivno članku 7. stavku 2. Zakona o sportu koji propisuje kako se nagradama za sportska ostvarenja sportaša smatraju nagrade određene prema aktu o kategorizaciji sportaša i pravilniku o mjerilima za dodjelu nagrada koji donosi ministar na prijedlog Hrvatskoga olimpijskog odbora, odnosno Hrvatskoga paraolimpijskog odbora, odnosno Hrvatskoga sportskog saveza gluhih, a koje isplaćuju Hrvatski olimpijski odbor, Hrvatski paraolimpijski odbor, Hrvatski sportski savez gluhih, sportski savezi na razini gradova i županija, odnosno nacionalni sportski savezi, županijske i sportske zajednice te **sportski klubovi**.

Zakon o sportu u članku 23. stavku 1. propisuje da sportski klub iz članka 19. stavka 1. koji obavlja sportsku djelatnost sudjelovanja u sportskim natjecanjima, neovisno o pravnom obliku (sportska udruga za natjecanje ili s.d.d.), može imati profesionalni ili amaterski status.

**Člankom 1., 2. i 3.** u Izmjenama i dopunama predmetnog Pravilnika ispravlja se propisano, odnosnoomogućava se sportskim klubovima ustrojenim kao sportska dionička društva (s.d.d.) da dodjeljuju (isplaćuju) nagrade sportašima amaterima kako to i propisuje Zakon o sportu. Navedenim izmjenama usklađuje se Pravilnik o mjerilima za dodjelu nagrada sportašima za sportska ostvarenja sa svojom zakonskom osnovom iz članka 7. stavka 2. Zakona o sportu.

**Člankom 4.** definira se da ovaj Pravilnik stupa na snagu osmog dana od dana objave u „Narodnim novinama“.

# ODREDBE PRAVILNIKA O IZMJENAMA I DOPUNAMA PRAVILNIKA O MJERILIMA ZA DODJELU NAGRADA SPORTAŠIMA ZA SPORTSKA OSTVARENJA KOJE SE MIJENJAJU, ODNOSNO DOPUNJUJU

## Članak 1.

Ovim pravilnikom utvrđuju se kriteriji za dodjelu novčanih nagrada sportašima za sportska ostvarenja, sportaši kojima se nagrada može dodijeliti, sportske udruge koje dodjeljuju nagrade, uvjeti i način dodjele nagrada te druga pitanja značajna za dodjelu nagrada.

## Članak 6.

Iznimno od članka 4. i 5. ovoga pravilnika nagrada sportašima za sportska ostvarenja može se ostvariti i na temelju drugoga značajnog rezultata odnosno poretka na natjecanjima iz članka 4. i 5. ovoga pravilnika kada su oni značajni za razvoj sporta i promociju vrijednosti Republike Hrvatske, odnosno jedinica lokalne i područne (regionalne) samouprave.

U slučaju ostvarenja značajnoga sportskoga rezultata odnosno poretka za određeno područje lokalne i područne (regionalne) samouprave te za određenu sportsku udrugu, nagrada za sportska ostvarenja može se dodijeliti i za druga službena natjecanja na nacionalnoj, lokalnoj ili regionalnoj razini, u sustavu sportskih natjecanja nacionalnih sportskih saveza.

## Članak 7.

Nagradu za sportsko ostvarenje prema odredbama ovoga pravilnika mogu dodijeliti pravne osobe iz sustava sporta Republike Hrvatske registrirane kao udruge: Hrvatski olimpijski odbor, Hrvatski paraolimpijski odbor, Hrvatski sportski savez gluhih, sportski savezi na razini gradova i županija, nacionalni sportski savezi, županijske i gradske sportske zajednice te sportski klubovi.

Udruge iz stavka 1. ovoga članka ne smiju isplaćivati nagrade iz sredstava Državnoga proračuna Republike Hrvatske namijenjenih za provedbu javnih potreba u sportu.